Afrikaans die inspirasie agter Adena se werk | Maroela Media
Elke kunstenaar wil deur sy werk standpunt inneem of 'n boodskap aan sy gehoor oordra.
Adena Richardson se uitstalling "teRUG" is 'n soeke na 'n identiteit en die besef dat ons identiteit nie stilstaan nie, maar dat ons deur konstante verandering gaan. Sy meen ons kan nie weet wie ons is as ons nie terugkyk na ons geskiedenis en daaruit leer nie. So sal ons ook nie weet waarheen om te gaan nie. Sy vorm 'n oulike woordspeling met "teRUG" – sy kyk na haar verlede en gebruik haar rug in baie van haar kunswerke.
Adena sê sy probeer aspekte van haar Afrikaner-erfenis en opkomende identiteit karteer. "My werk is 'n interne weerkaatsing van hierdie transisie waardeur ek gaan; Jy leer ken jouself soos wat jy groot word, dan kry jy nuwe kennis en jy groei en ontwikkel. Sodoende verander dit – hoe ek my wêreld sien en hoe ek daaroor gedink het."
Die uitstalling vorm deel van haar meestersgraad, maar haar taal het haar eintlik op hierdie pad gesit. Sy het vier jaar in Egipte gebly en was op soek na die manier hoe sy dié ondervinding kon konnekteer met haarself as Afrikaner. Volgens Adena het die ontdekking van Arabies-Afrikaans 'n baie groot rol gespeel.
"Die eerste geskrewe Afrikaans was in Arabiese skrif. " Sy het in Egipte haarself as buitestander beskou en bevraagteken oor wie en wat sy is. Die verskil van kultuur en geloof was ook vir haar baie duidelik. So het die inspirasie gekom om terug te kyk na haar geskiedenis en haar taal.
"Ek het dit gebruik as 'n manier om myself te soek en om te weet hoe gaan ek vorentoe as Afrikaner-vrou."
Hierdie konsepte het sy in haar uitstalling uitgebeeld deur verskeie aspekte bymekaar te bring. Sy speel met verskillende materiale om haar transformasie te beklemtoon. Haar rug word 'n kaart, rots beweeg oor na sand, hoogte na diepte, en dit alles as 'n aanduiding van 'n metaforiese oordrag van haar opkomende vroulike Afrikaner-identiteit.
"Al wat ons kan doen, is soek na 'n beter toekoms vir onsself en om te kyk waar ons inpas in vandag se wêreld."
Adena se werk word uitgestal by die Beijing Biennale 2015, maar is ook te sien in die Universiteit van Johannesburg se galery. Vir bestellings of meer besonderhede, stuur gerus vir Adena 'n e-pos by [email protected]